# Guerzenneu Breih-Izel/Kannen én inour de Sant Franséz a Assiz

| ◄ En amzér a groèdur é Breih | Kannen én inour de Sant Franséz a Assiz |
* 1
* Get en éled ér Baradouéz,
* Kannet ar en doar, kristénion,
* Gloér hag inour de Sant Franséz
* E oé ken ízél a galon.
* En ur vélein é vertuieu,
* Kerhamb eùé ar é bazeu.
* 2
* Dirak eskob Assiz un dé
* Franséz, get ur gred berùidant,
* Eit choéj hemb kin er beuranté
* E ziléz memb è huskemant.
* Peur a spered biùet bamdé,
* Eit bout pinùik a vadeu Doué.
* 3
* Franséz e ia get truhégeh
* De chervij tud lovr ér hlandi,
* Ha kuhet émesk er ré geih,
* Burhudeu e hra muiol-mui,
* D’er peur hou torn mar astennet
* Get Doué é véet sekouret.
* 4
* Nen des a nehou vad erbet.
* Neoah atau lan a fians.
* Aveit en urh en des saùet
* Ne ven meit harp er Brovidans.
* El dou fiet én Eutru Doué,
* Ha ean hou sekourou eùé.
* 5
* Ur règl santél reit d’é venéh
* E zou labour er Spered-glan,
* Hag er Pab hé aprov kentéh
* El unan ag er ré guellan.
* Er Spered santél e ra sklerdér
* D’en neb e gar en digemér.
* 6
* Hanùein e hra er beuranté
* Guir vageréz é urh santél.
* « D’hé harg, e lar ean, kredet mé,
* De verùikin e vou fidél »
* Mar biùamb ataù revé Doué,
* Nitra ne vankou d’emb eué.
* 7
* Ne ven mui bout mestr d’é venéh,
* Rak kentoh sentein e garé,
* Ha tremén é vuhé abéh
* En izélded, ér beuranté,
* Mar vennet un dé bout salvet
* Seùel ihuél ne glasket ket.
* 8
* Er labourieu izél, kalet,
* E oé guellan getou gobér ;
* Prest e oé de sentein perpet
* D’en distéran ag é vredér,
* D’hobér brezél d’er brasoni
* Lakamb ataù ol hun studi !
* 9
* Hantér gusket, soufrein e hra
* Get en tuemdér, er iénion ;
* Mes doug er groéz, chetu petra,
* E hoanta hemb kin é galon.
* Ha mé, ne glaskan, tro en dé,
* Meit bout eurus ha lan a joé !
* 10
* Eit kemér skuir doh hur Salvér
* En doé iunet deu-uigent dé,
* Franséz, ér brasan diovér,
* Pad er hoareiz e iun pep plé.
* Groeit eué, d’en déieu merchet,
* Ol er iunieu gourhemenet.
* 11
* Izél a galon ean e gred
* E ma ur péhour a drest par,
* Ha ean e ven bout disprizet
* El er fallan dén ar en doar.
* Ha mé neoah, ur guir péhour
* Ne glaskan ataù meit inour !
* 12
* Dareu huerh e skuillé un dé
* Ar é béhédeu treménet,
* Pe zas dehou kleuet get Doué :
* « Franséz, ol é mant pardonet. »
* Doujamb ataú, ne houiamb ket
* Mar dé hur fauteu diverchet !
* 13
* Un dé aral ma oé tantet
* Get Satan, dré chonjeu méhus,
* Aveit pellat er goal spered
* Ean um daul ar en erh klasus.
* Chonjamb én ihuern hag én Néan,
* Aveit chom glan korv hag inean !
* 14
* Brezél e hra er heh Franséz
* D’er bed lorbus e ven er hol ;
* Um stagein e hra d’oh er groéz
* Revé aviz en Apostol.
* Goaskein hemb arsaù e zou ret
* Ar er galon, ar er spered.
* 15
* Gellein e hra laret eué
* E guirioné, ne viù ket mui,
* Jézus e viù énou bamdé,
* E ma Jézus doh er hondui.
* O Jézus, hui é me guir roué,
* Biùet énan, konduiet mé.
* 16
* Pe vé groeit dehou rebrécheu,
* Ean ou hemér a galon vat,
* E kontrél, er mélasioneu
* E hra donjér dehou dalhmat.
* Ha mé, p’um huélan disprizet,
* N’hellan parrat a vout chifet !
* 17
* Neoah ean um blij guéhavé
* A vout mélet, a vout karet ;
* Mès mélasion ha karanté
* De Zoué ean ou henig perpet.
* Elsé de Jézus keniget
* En inourieu e reseùet.
* 18
* Ean hourhemén d’é vugalé
* Ur vuhé lan a santeleh
* Er benijen, er garanté,
* Er beden, er iun, er guir peah,
* Rag er beuranté a spered
* Pèl doh trouz ha safar er bed.
* 19
* Perpet é ma lan a zoustér,
* Amiabl, biskoah tinèroh,
* Hag é kevér ol é vredér
* N’hel ket boul karantéusoh,
* E Franséz, limaj hur Salvér
* En ol vertuieu e huélér.
* 20
* Deustou mé ma lan a zoustér
* N’hel ket andur er honzeu fal,
* Hag aben e tisko bout tér
* Pe hoal-gonzér ag er réral.
* Konzet mat ag olhou predér
* Hemb cheleuet er goal gonzér.
* 21
* En ofis e lar en é saù
* Hag é bén ataù diskabel,
* E chonj tréma Doué hemb arsaù
* Ha berùidant él un arhél.
* Groeit ma chonjein énoh, men Doué,
* Eit ma kreskou me haranté.
* 22
* « Men Doué, me ol vad », er gonz-sé
* E laré ataù hemb skuéhein,
* Doh hé laret é tremené
* Nozieu abéh én ur bedein.
* Eit pedein mat en Eutru Doué
* Karet ean, ha treu erhoal é.
* 23
* Pe chonj Franséz én Doué gañnet
* Ha deit de vout kroédur bihan.
* Kentéh é galon, é spered
* E zou ér leuiné vrasan.
* Karet eué, inean kristén,
* Un Doué eitoh deit de vout dén.
* 24
* Deulhinet dirak en autér
* Get ur garanté berùidant,
* Adorein e hré hur Salvér,
* Un Doué kuhet ér Sakremant.
* Get fé biù, adoret eué
* Jézus, magadur hous iné.
* 25
* Drougeu é Salvér beniget
* E hré dehou er brasan gloéz ;
* E galon oé deuhantéret
* A p’um gavé doh treid er groéz.
* Ha ni, ne véemb ket touchet
* Dirak hun Doué eit-omb marùet ?
* 26
* Goulieu é Salvér karet
* E zou en é chonj noz ha dé
* Hag en é gorv é mant merchet
* Dré ur mirakl kaer aberh Doué.
* Chonjamb é goulieu Jézus
* E zou marù eit-omb, tud kablus.
* 27
* Er Portionkul e zisko reih
* Penaus Franséz e oé bamdé
* Gredus avei salvedigèh
* En dud prenet get goed un Doué.
* Goulennamb get Doué a galon
* Ma tistroeint, er geh péherion.
* 28
* Pégement é karé Mari,
* Er laret d’oh n’hellehen ket,
* Hag é garanté aveiti
* E venné strùein dré er bed.
* Karet Mari enta perpet
* En neb hé har, n’um gollou ket.
* 29
* D’er pab ha d’en ol eskobed,
* D’er rouanné ha d’er véléan
* Franséz e oè sentus perpet
* Betag é dermén devéhan.
* A galon vat sentamb eùé
* D’er ré e gonz d’emb aberh Doué.
* 30
* Gouni e hra é bredegeu
* En ineañneu aheurtetan ;
* En diaul e lam ag er horveu,
* Er iéhed e hra d’er ré klan.
* Damb devat-ou én hur drougeu :
* Cheleu e hrei hur pedenneu.
* 31
* Pe oé é predeg d’en éned,
* Er rémen er cheleué mat ;
* Pe gonzé eùé doh en oéned,
* Ind e senté doh-tou dalhmat,
* Hag er hristén, ur souéh alkent,
* Doh é Grouéour e zou disent !
* 32
* D’er honfortein én é glinùed,
* Un él oè deit a lein en Nean ;
* Ha chetu er sant é kleuet
* Ur muzik ag er ré kaéran.
* A pen d’omb ér vrasan tristé,
* Doué e ra d’emb konfort ha joé.
* 33
* Kent merùel, Franséz dirak Doué
* Pardon get égorv e houlen
* En dout er lakeit hemb truhé
* D’hobér kement a benijen.
* Kentoh, allas ! hur bou ni ké
* Hur bout hur horv mignonet ré.
* 34
* Ré hir e vehemb d’emb laret
* E obéreu pad é vuhé.
* Ataù é ma bet hed ha hed
* Limaj biù hur Salvér, Mab Doué :
* Ou deu é mant èr hreu gañnet
* Hag ou deu ar er groéz maruet.
* 35
* Get Doué p’en des kleùet laret
* E ma deit é ér devéhan,
* Ker bourus é en neùéted
* Ma varù é kreiz er joé vrasan.
* Biùet mat tré ma oh er bed,
* Hag er marù ne zoujeet ket.
* 36
* Sant bras, get fians hou pedan
* Tré ma viùein, sekouret mé
* Eit ma hein, én ér devéhan,
* Devat-oh de ranteleh Doué.
* Marù doh er bed hag é joéieu,
* Revou en Nean ol me chonjeu !